Hoërskoolleerder sterf in Wonderboom-vliegongeluk | Maroela Media
Anika de Beer (Foto: Facebook)
Dinsdag se vliegtuigongeluk naby die Wonderboom-lughawe, noord van Pretoria, het die lewe van 'n gr. 11-leerling aan Hoërskool Montana geëis.
Die skool het Woensdagoggend op Facebook sy medelye met Anika de Beer se familie en vriende betuig. "Anika het 'n paar dae tevore haar solovlug voltooi wat een van haar drome was," lui die skool se inskrywing.
Maroela Media het vroeër berig 'n vroueleerlingvlieënier het Dinsdagmiddag gesterf toe 'n ligte vliegtuig in die omgewing van die Wonderboom-lughawe neergestort het.
Kabelo Ledwaba, woordvoerder van die burgerlugvaartowerheid (BLO), het intussen aan Maroela Media gesê die vliegtuig, 'n Piper Cherokee 28A-180, het 'n opleidingsvlug onderneem toe dit neergestort het.
Volgens Ledwaba het die vliegtuig by die Wonderboom-lughawe opgestyg en was veronderstel om later by dieselfde lughawe te land.
Ledwaba het bevestig dat die BLO reeds begin het om bewyse in te samel vir 'n ondersoek. 'n Voorlopige verslag sal na verwagting binne 30 dae bekend gemaak word hoewel dit moontlik langer mag neem, het hy gesê.
Innige simpatie aan haar vriende en familie.
Vraag (ek is 'n leek): mag mens alleen vlieg as jy net 'n leerlinglisensie het?
Tragies. Wat vir my ook tragies is is dat jongmense wat nou aan die begin van hulle vlieg loopbane is, byna geen kans het om werk te kry in die volgende paar jaar nie. Duisende hoog gekwalifiseerde vlieëniers is nou werkloos oor Covid 19.
Innige simpatie. Nog so jonk.
Dink aan haar geliefdes!
Dit is absoluut verskriklik :-(. .. mag die familie grootliks vertroos word in hierdie moeilike tyd. So baie vrae kom in my hart op.. wat as daar gepeuter was met die vliegtuig? Mag Vader hierdie gesin vashou , o, die pyn, die verskriklike pyn wat hulle nou moet deurgaan. Dis so erg :-(